Bijotai

Bijotai – kaimas Šilalės rajono savivaldybėje, 7 km į šiaurę nuo Skaudvilės, prie automagistralės . Seniūnijos centras. Per kaimą teka Ančios intakas Pela. Veikia biblioteka, paštas (LT-75011), medicinos punktas, buvusi Bijotų Dionizo Poškos pagrindinė mokykla, lurdas, D. Poškos baublių muziejus, įkurtas 1945 m. (Šilalės Vlado Statkevičiaus muziejaus padalinys), gamtos paminklas Bijotų ąžuolas, N. Paškevičiaus dvaro parkas, 1 km į rytus yra Bardžių vandens malūnas. Bijotų seniūnaitijos centras yra Cipkiškiuose.

Etimologija 

1558 m. Bardžių-Mikniškių dvarelį pasidalino Beata Paškevičienė ir jos sesuo. Paškevičienei atitekusią dalį imta vadinti jos vardu (tarmiškai Bijata) – Bijotais (asmenvardinis vietovardis).

Istorija 

Bijotų dvaras, vadintas Bardžiais (Bardžių dvaras), minimas nuo XVI a. Jis priklausė Poškų-Paškevičių giminei. 1558 m. Bardžių-Mikniškių dvarelį pasidalino Beata Paškevičienė ir jos sesuo. 1790–1791 m. šio dvaro centrą ir aplinkines žemes iš kelių savininkų supirko rašytojas Dionizas Poška, dvare gyvenęs 1790–1830 m. Dalį įsigytų valdų jis neilgai trukus perleido savo tėvui. Kadangi santaikos tarp tėvo ir sūnaus nebuvo, netrukus atsirado du dvarai ir du pavadinimai: D. Poška valdė Bardžius, o jo tėvas, vėliau jo netikras sūnus Norbertas Paškevičius – Bijotus. 1812 m. tūkstantmečio ąžuolo kamiene D. Poška įrengė pirmąjį Lietuvos istorijos muziejų. 1847 m. abu dvarus nupirko Volmeriai. Jų šeimininkavimo laikotarpiu dauguma D. Poškos dvaro pastatų nugriauti.

XX a. vykdant žemės reformą, Bijotų dvaro žemės išdalytos, jose įsikūrė keli kaimai. 1919 m. įkurta pradžios mokykla, 1949–1999 m. septynmetė, aštuonmetė, devynmetė, dabar pagrindinė. Bardžių dvarvietėje 1935 m. pastatytas naujas pradinės mokyklos pastatas, mokyklai suteiktas D. Poškos vardas, sovietmečiu laikinai panaikintas. TSRS okupacijos metais buvo D. Poškos kolūkio centrinė gyvenvietė, restauruotas senasis D. Poškos malūnas.

2010 m. birželio 3 d. Lietuvos Respublikos Prezidentė dekretu Nr. 1K-383 patvirtino Bijotų herbą.

|}

Gyventojai

Žymūs žmonės 
 Bijotuose 1962 m. vasario 8 d. gimė chemikas, fizinių mokslų daktaras Vytautas Getautis.
 Bijotų dvaro Padvarių kaimelyje 1938 m. sausio 16 d. gimė folkloristas, vertėjas ir finougristas, Nacionalinės Jono Basanavičiaus ir literatūrinės D. Poškos premijų laureatas, akademinės Suomių literatūros draugijos narys-korespondentas profesorius, habilituotas daktaras Stasys Skrodenis

D. Poškos baublys 

Apylinkėse augo daug ąžuolų. Vieną jų, jau džiūstantį, 1812 m. rašytojas Dionizas Poška valstiečiams liepė nukirsti – tai buvo bene 1000 metų ąžuolas (12,5 m apimties). Vyrai darbavosi visą dieną. Po to medis supjaustytas į tris dalis. Storiausios nuopjovos vidų, kad būtų lengviau tempti, išskaptavo ir nuritino D. Poškos dvarelio link. Atsiritinęs į savo kiemą, rašytojas įsirengė altaną. Uždėjęs šiaudinį stogą, iškirtęs langus, įstatęs duris jis ąžuolo kamiene įsirengė kambarėlį, kurį pavadino Baubliu. Rašytojas įkūrė pirmąjį lietuvių kraštotyros muziejų. Apie jį rašė Adomas Mickevičius poemoje „Ponas Tadas“. Vėliau šalia jo pastatytas dar vienas baublys. 1828 m. Baublius aplankė VU profesorius J. Loboika.

1930 m. šalia pradėta statyti mokykla, Baubliams buvo pastatytos laikinos pašiūrės, supilti atminimo kalneliai (pažymint D. Poškos ir Vytauto Didžiojo mirties metines). Sovietmečiu tapo memorialiniu ansambliu. 1971 m. ant Baubliai konservuoti, 1971 m. uždėti stikliniai ir metaliniai gaubtai (architektai N. Lagunavičienė ir V. Gabriūnas). Baubliai įsikūrę ant kalvos, kur senovėje buvo Bardžių dvaras.

Šalia didžiųjų Baublių gyventojai vėliau yra padarę ir du mažus.

Šaltiniai

Nuorodos 
 Žemaitijos miesteliai: Bijotai